CELEX: 32016R0079
Language: lt
Date: 2015-11-25 00:00:00
Title: 2015 m. lapkričio 25 d. Komisijos deleguotasis reglamentas (ES) 2016/79, kuriuo iš dalies keičiamas Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, III priedas

26.1.2016   
            
            
               LT
            
            
               Europos Sąjungos oficialusis leidinys
            
            
               L 17/1
            
         KOMISIJOS DELEGUOTASIS REGLAMENTAS (ES) 2016/79
   2015 m. lapkričio 25 d.
   kuriuo iš dalies keičiamas Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, III priedas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (1), ypač į jo 10 straipsnio 4 dalį,
   kadangi:
   
               (1)
            
            
               Reglamento (ES) Nr. 978/2012 9 straipsnio 1 dalyje nustatyti konkretūs muitų tarifų lengvatų teikimo pagal specialią darnaus vystymosi ir gero valdymo skatinamąją priemonę (BLS+) kriterijai, kuriuos turi atitikti prašymą pateikusi šalis. Kad atitiktų šiuos kriterijus, šalis turėtų būti laikoma pažeidžiama. Ji turėtų būti ratifikavusi visas Reglamento (ES) Nr. 978/2012 VIII priede išvardytas konvencijas ir naujausiose atitinkamų stebėsenos įstaigų išvadose neturėtų būti nustatyta didelių bet kurios iš šių konvencijų veiksmingo įgyvendinimo pažeidimų. Dėl nė vienos iš tų konvencijų šalis neturėtų būti pareiškusi išlygų, draudžiamų pagal bet kurią iš tų konvencijų arba taikant Reglamento (ES) Nr. 978/2012 9 straipsnį laikomų nesuderinamomis su tos konvencijos objektu ir tikslu. Ji turėtų be išlygų sutikti vykdyti pagal kiekvieną konvenciją nustatytus ataskaitų teikimo reikalavimus ir prisiimti teisiškai privalomus įsipareigojimus, nurodytus Reglamento (ES) Nr. 978/2012 9 straipsnio 1 dalies d, e ir f punktuose;
            
         
               (2)
            
            
               BLS lengvatomis besinaudojanti šalis turi pateikti prašymą ir išsamią informaciją apie atitinkamų konvencijų ratifikavimą, savo išlygas bei kitų konvencijos šalių prieštaravimus toms išlygoms ir savo teisiškai privalomus įsipareigojimus;
            
         
               (3)
            
            
               Komisijai suteikti įgaliojimai pagal SESV 290 straipsnį priimti deleguotąjį aktą Reglamento (ES) Nr. 978/2012 III priedui nustatyti ir iš dalies keisti, kad įtraukus prašymą pateikusią šalį į BLS+ lengvatomis besinaudojančių šalių sąrašą jai būtų teikiamos BLS+ lengvatos;
            
         
               (4)
            
            
               2015 m. gegužės 25 d. Komisija gavo Kirgizijos Respublikos prašymą taikyti GSP+;
            
         
               (5)
            
            
               Komisija išnagrinėjo pagal Reglamento (ES) Nr. 978/2012 10 straipsnio 1 dalies nuostatas pateiktą Kirgizijos Respublikos prašymą ir nustatė, kad ši šalis atitinka lengvatų taikymo kriterijus. Todėl BLS+ Kirgizijos Respublikai turėtų būti taikoma nuo šio reglamento įsigaliojimo dienos, o Reglamento (ES) Nr. 978/2012 III priedas turėtų būti atitinkamai iš dalies pakeistas;
            
         
               (6)
            
            
               vadovaudamasi Reglamento (ES) Nr. 978/2012 13 straipsniu Komisija nuolat peržiūrės Kirgizijos Respublikos susijusių konvencijų ratifikavimo padėtį ir stebės, ar jos veiksmingai įgyvendinamos ir kaip Kirgizijos Respublika bendradarbiauja su atitinkamomis stebėsenos įstaigomis,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 978/2012 III priedo atitinkamai B ir A skiltyse įrašoma ši šalis ir atitinkamas raidinis kodas:
   
      
                  „Kirgizijos Respublika
               
               
                  KG“
               
            
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. lapkričio 25 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 303, 2012 10 31, p. 1.